BG Официален вестник на Европейския съюз C 240/15

Становище на Европейския комитет на регионите – „Законодателство на ЕС в областта на околната среда – подобряване на докладването и спазването“

(2016/C 240/04)

Докладчик: Andres JAADLA (EЕ/АЛДЕ), член на Градския съвет на Раквере (Rakvere linnavolikogu liige) Отправен документ Писмо: от заместник-председателя на Европейската комисия от 2 септември 2015 г.

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

А. Общи бележки

1. приветства искането на Европейската комисия за прогнозно становище по въпросите на подобряването на докладването в областта на околната среда и гарантирането на спазването на законодателството на ЕС в областта на околната среда – два въпроса, върху които се акцентира в програмата на Европейската комисия за по-добро регулиране (1);

2. има за цел с това прогнозно становище да допринесе към инициативата на Европейската комисия „Проверка на пригодността за рационализиране на задълженията за мониторинг и докладване в политиката в областта на околната среда“ (REFIT) и към последващите действия във връзка с предишните препоръки на КР за усъвършенстване на по-доброто прилагане на законодателството на ЕС в областта на околната среда (2);

3. подчертава, че отговорността за гарантиране на ефективно прилагане и изпълнение на законодателството на ЕС остава основно у националните органи и много често на регионално и местно равнище, както беше признато от Европейския парламент (3);

4. подчертава, че високото равнище на защита на околната среда е една от основните цели на Европейския съюз, и отново изразява своята загриженост относно степента на изпълнение на правото в областта на околната среда;

5. подчертава многобройните предимства, които произтичат от старателното прилагане на законодателството на ЕС в областта на околната среда – както за околната среда, за икономиката чрез създаването на справедливи условия на конкуренция и правна сигурност за предприятията и за насърчаването на иновациите, така и преди всичко чрез подобряването на условията на живот на хората и на тяхното здраве; подчертава във връзка с това, че разходите вследствие на непълното или погрешно прилагане на законодателни разпоредби на ЕС в областта на околната среда се изчисляват на приблизително 50 милиарда евро годишно;

6. отбелязва опасенията, изразени от Европейския парламент, че голяма част от ненужните административни разходи, свързани с прилагането на законодателството на ЕС в областта на околната среда, се дължат на неподходящи или неефективни публични и частни административни практики в различните държави членки и техните регионални и местни органи на управление (4); при това е важно националното законодателство да предоставя ясни правомощия на местните и регионалните власти за изпълнение на техните задължения и на тези власти да бъде оказана помощ за изпълнението им;

7. настоява, в съответствие с новата програма на Европейската комисия за по-добро регулиране, за подобряване на това положение и призовава държавите членки и местните и регионалните власти да прилагат законодателството на ЕС в областта на околната среда по най-ясния, най-простия и най-лесния за ползване начин, като същевременно гарантират неговата ефикасност;

8. отбелязва обаче, че една от основните причини за тази неефективност е фактът, че понякога законодателството на ЕС се изготвя без истински надеждна и целенасочена предварителна оценка на правомощията, финансовите последствия, свързани с разходите за привеждане в съответствие, и капацитета на местните и регионалните органи, както и различните екологични условия в държавите членки;

Б. Подобряване на мониторинга и докладването (МиД) в областта на околната среда

9. подчертава, че събирането на информация (мониторинг), предаването на информация (докладване) и оповестяването и разпространението на данни сред гражданите са от съществено значение за пълния политически цикъл на разработване, прилагане и оценяване на законодателството в областта на околната среда;

10. отново изразява загрижеността си относно неравномерното разпределение на усилията за МиД в Европа, като често пъти предоставяната информация е непълна, несъвместима или неактуална; счита, че по-качествена и по-достъпна информация на национално, регионално и местно равнище би позволила големите екологични проблеми да бъдат идентифицирани на по-ранен етап, улеснявайки ефективното прилагане на системите за ранно предупреждение, установени в различните директиви, и по този начин да се спестят разходи в по-дългосрочен план;

11. подчертава ключовата роля на регионалните и местните власти в натрупването на знания и в използването на МиД за предоставяне на информация на обществеността, насърчаване на по-голяма осведоменост сред гражданите в сътрудничество с агенции за опазване на околната среда;

12. подчертава, че е необходимо правилно разпределение на отговорностите и ресурсите и ясни информационни потоци по отношение на изискванията на държавите членки във връзка с МиД за околната среда между общините, регионите и на национално равнище, за да се гарантира, че докладите и показателите за състоянието на околната среда са съгласувани, ефективни и надеждни;

13. насърчава местните и регионалните власти да разработят задължения за организаторите на планове/проекти да предоставят на местните и регионалните власти събираните от тях данни за околната среда в рамките на оценките на въздействието върху околната среда и за целите на получаване на разрешителни/лицензи, изисквани съгласно законодателството на ЕС в областта на околната среда;

14. подчертава колко е важно местните и регионалните власти да сътрудничат тясно, като чрез гражданската наука привличат в събирането на данни за околната среда, по-специално за биологичното разнообразие, доброволци, НПО и заинтересовани неспециалисти;

Действия на Европейската комисия/ЕС за подобряване на екологичните МиД

15. приветства факта, че Европейската комисия предприе проверка на пригодността за рационализиране на изискванията за МиД в законодателството на ЕС в областта на околната среда. КР призовава Европейската комисия да координира проверката на пригодността с прегледите на изискванията за МиД в други области на политиката на ЕС, например за селското стопанство, енергетиката и финансовите услуги;

16. подкрепя Европейската комисия в намерението ѝ да разработи в законодателството на ЕС по-модерни, ефикасни и ефективни МиД в областта на околната среда. КР счита, че следните цели са особено важни (5): — да се даде възможност за оценка на местните, регионалните и националните органи, както и на Европейската комисия, а също и за самооценка от страна на регулираните сектори на спазването на правните задължения на ЕС; — да се опрости и намали административната тежест, включително чрез укрепване на възможностите за изготвяне на един доклад за допълващи се директиви на ЕС, което би намалило тежестта върху публичните органи на всички равнища и частния сектор, които допринасят за докладването; — да се предоставя по-добра и по-разбираема информация на гражданите и заинтересованите страни, включително на социалните партньори и представителите на бизнеса, за да им се създадат възможности, преди държавите членки да предават на Европейската комисия данните за околната среда; — да се подобрява процесът на вземане на решения и да се предоставя информация за политиката на оценяване;

17. придържа се към следните принципи, които следва да ръководят изискванията за МиД на равнището на ЕС: всеобхватност и пълнота, последователност и съгласуваност, съпоставимост, балансирана с принципите на субсидиарност, пропорционалност, достъпност, навременност и непрекъснатост (6);

18. настоява Европейската комисия, държавите членки и местните и регионалните власти в усилията им за оптимизиране на МиД и намаляване на административната тежест: — да не намаляват предоставяната информация за околната среда на вземащите решения на местно и регионално равнище, на обществеността и на гражданското общество; — да не намаляват докладването на данни, които са необходими на Европейската комисия за прилагането на законодателството на ЕС в областта на околната среда; — вместо да създават ненужни нови изисквания на ЕС за докладване, винаги, когато е възможно, да дават предимство на използването на съществуващите бази данни и взаимното им свързване, така че да се изпълняват и европейските задължения за докладване;

19. подчертава необходимостта от подробен опис на задълженията за докладване в законодателството на ЕС в областта на околната среда, от проверка на необходимостта от тях, както и от оценка на административните разходи за МиД за местните и регионалните власти;

20. изисква при проверката на Европейската комисия за пригодността на изискванията за МиД адекватно да бъдат отразени различните аспекти на цикъла DPSIR (движещи сили, влияния, състояние, въздействия и реагиране);

21. настоятелно призовава Европейската комисия да проучи ефективността и да отстрани ненужната административна тежест при МиД, по-специално чрез автоматизация на отчетните инструменти и разглеждане на взаимодействието между задълженията за докладване по различните директиви;

22. признава съществуващите добри практики при изискванията за МиД в областта на околната среда. Сред примерите са WISE и интегрирането на докладването относно емисиите във въздуха от ГГИ в ЕРИПЗ;

23. счита, че за подобряване на екологичните МиД и за създаването на представа за тяхната цел Европейската комисия би трябвало да изготви „таблици за прилагане“ за допълнителни директиви, каквито вече съществуват за някои по-нови директиви (7);

24. настоятелно призовава Европейската комисия, когато преценява дали да отмени Директивата за стандартизиране на докладите, да приложи в бъдеще хоризонтален подход за МиД отново на равнището на ЕС;

25. признава важната роля на Европейската агенция по околна среда (ЕАОС) за предоставянето на солидна база от знания в подкрепа на политиката в областта на околната среда и нейното прилагане, както и ценната ѝ работа за МиД;

26. отново изразява подкрепата си за разработването на структурирани рамки за прилагане и информиране (СРПИ) във вида, който е предложен от Европейската комисия за всички основни законодателни актове на ЕС в областта на околната среда (8);

27. повтаря своя призив към Европейската комисия да гарантира, че държавите членки и техните местни и регионални власти прилагат правилно съществуващите минимални изисквания на Директивата относно достъпа до информация по въпросите на околната среда в съответствие с Конвенцията от Орхус (9);

Подобряване на мониторинга и докладването в областта на околната среда чрез цифрови средства

28. смята, че електронните решения и електронното управление имат значителен потенциал да подпомагат местните и регионалните органи при оптимизиране на МиД в областта на околната среда, по-специално с оглед на намаляване на административната тежест за местните и регионалните власти и стопанските субекти, регистриране на структурирани данни и систематизирани резултати от МиД, улесняване на анализа на риска, подобряване на качеството на МиД, напр. чрез насоки и уебформуляри за МиД, както и чрез по-добра информация и участие на обществеността;

29. призовава Европейската комисия и ЕАОС да проучат в рамките на пилотни проекти по какъв начин може да се намалят изискванията за мониторинг и докладване, поставени на местните и регионалните власти, с помощта на ИКТ и електронното управление, без да се засегне въздействието на законодателството;

30. призовава Европейската комисия да оцени в своите подходи за проверка на пригодността дали операторите и местните и регионалните власти могат да използват един и същ инструмент за електронно докладване по няколко законодателни акта на ЕС в областта на околната среда;

31. отправя отново призива си към Европейската комисия, ЕАОС и държавите членки да използват в по-голяма степен възможностите на техниките за мониторинг на Земята, като ГМОСС, с цел подобряване на ефективността на мониторинга (10);

32. подчертава необходимостта да се насърчават инвестициите в информационни системи и инструменти онлайн, включително в лесни за ползване интернет портали и интернет страници, и настоятелно призовава за това ползвателите на системите, като например местните и регионалните органи и оператори, да участват в разработването им;

33. призовава за действия за осигуряване на пълна междусекторна и трансгранична оперативна съвместимост на електронните услуги на ЕС и държавите членки в областта на околната среда на национално, регионално и местно равнище (11);

34. подчертава важната роля на публичната информация за околната среда (територията) за цифрово-базираните предприятия, включително МСП и новосъздадените предприятия; насърчава местните и регионалните власти да използват максимално потенциала на повторното използване на информацията в публичния сектор и да подкрепят цифровите предприемачески умения за използването на тези данни, с цел да подпомагат гражданите, предприятията и гражданското общество при разработването на нови услуги, повишаването на конкурентоспособността и създаването на нови работни места;

35. призовава Европейската комисия и занапред да насърчава обмена на най-добри практики и технологии между държавите членки, регионалните и местните органи и да стимулира цифровите технологии за МиД в областта на околната среда и предоставянето на информация за околната среда, както и научни изследвания и иновации по тази тема в предстоящия План за действие за електронно управление през периода 2016—2020 г. и в бъдещите си покани за представяне на предложения по програмата LIFE, Механизма за свързване на Европа (МСЕ) и програмата „Хоризонт 2020“;

36. призовава местните и регионалните органи да насърчават развитието на цифровите технологии за МиД в областта на околната среда и СРПИ и да увеличават административния капацитет чрез използване на техническата помощ по линия на европейските структурни и инвестиционни фондове;

Оценка по REFIT на Директивата INSPIRE

37. смята, че въз основа на натрупания опит при транспонирането на Директива 2007/2/ЕО за създаване на инфраструктура за пространствена информация в Европейската общност (INSPIRE) е необходимо да се опише кои специални и технически задачи на директивата са целесъобразни и могат да бъдат осъществени от гледна точка на ефективността на разходите. Във връзка с това очаква оценката по REFIT на Директивата INSPIRE, която дава възможност за обмен на пространствена информация за околната среда между организациите от обществения сектор и улеснява публичния достъп до такава информация в цяла Европа;

38. подкрепя по-нататъшното развитие на INSPIRE като инструмент на електронното управление за осигуряване на централния общ формат и процес за събиране на данни относно екологичната пространствена информация за опростяване на МиД в областта на околната среда и за повишаване на ефективността на спазването и прилагането на законодателството на ЕС, чрез прилагане на принципите на свободно достъпните данни и цифрови решения в рамките на интелигентните градове при публикуването и оповестяването на данни за населението;

39. призовава Европейската комисия да проучи възможните последици от превръщането на изискванията на INSPIRE относно форматите в задължителни в други области;

40. счита, че INSPIRE може да доведе до значителни ползи за местните и регионалните власти и настоятелно призовава държавите членки, с подкрепата на Европейската комисия, да подсилят участието на регионалните и местните органи в процеса по INSPIRE и да изградят капацитет за прилагане на Директивата INSPIRE между местните и регионалните администрации (12);

41. призовава за по-засилена координационна роля на ЕАОС и Съвместния изследователски център на Европейската комисия в гарантирането на съгласуваност и съвместимост при събирането и съпоставянето на различни данни на равнището на ЕС, както се прави в рамките на различни инструменти, например INSPIRE, ГМОСС, GEOSS и EyeonEarth;

В. Подобряване на гарантирането на спазването на законодателството на ЕС в областта на околната среда

42. отбелязва, че в програмата на Европейската комисия за по-добро регулиране се поставя акцент върху инициативата „Да направим така, че да работи добре“ на някои държави членки (13), която предоставя съвети относно осигуряването на спазването на разпоредбите на правото на ЕС на национално ниво в областта на околната среда;

43. изразява съжаление относно липсата на последователност и съгласуваност в изискванията за гарантиране на спазването съгласно различните законодателни актове на ЕС в областта на околната среда, поради различната степен на детайлност на разпоредбите и различните определения, които са се развивали отделно във времето. В резултат на това местните и регионалните власти могат да срещнат проблеми при тълкуването и интегрирането на тези разпоредби при предприемането на дейности за осигуряване на съответствие;

44. подкрепя следните принципи за гарантиране на спазването на законодателството на ЕС в областта на околната среда: определяне, правомощия и професионализъм на компетентните органи; гарантиране на спазването, основано на информация; подходяща комбинация от дейности за осигуряване на съответствие; провеждане на дейностите за планиране, оценка и преразглеждане на контрола за съответствие, като се осъществява комуникация с обществеността и се провежда последващ контрол; осигуряване на ефективна координация между различните органи;

45. призовава националните, регионалните и местните власти в допълнение към горните принципи да прилагат основан на риска подход към гарантирането на спазването, както и ЕС да изготви препоръки за прилагане, които съответстват на особеностите и интересите на местното и регионалното равнище;

46. счита, че оценката на риска е важна възможност за компетентните местни и регионални органи да намалят излишната административна тежест, като същевременно запазят високо равнище на защита на околната среда чрез по-добро определяне на приоритетите при използването на ограничените си ресурси за инспекция;

47. счита, че в законодателството на ЕС в областта на околната среда следва да се обръща внимание преди всичко на рисковете от неспазване и на неговото потенциално въздействие върху околната среда и здравето;

48. призовава Европейската комисия да излезе в близко бъдеще с инициатива за гарантиране на спазването, която да включва насърчаване, наблюдение и прилагане на съответствието, да акцентира върху подход, основан на риска, и да постига резултати по 7-ата програма за действие за околната среда;

49. подкрепя възможността за хоризонтална директива на ЕС, с която да се установят разпоредби за осигуряване на съответствието въз основа на горепосочените принципи в правото на ЕС в областта на околната среда и чрез която ще се отговори на призива на КР към Европейската комисия да представи обща задължителна рамка на ЕС за екологичните инспекции и надзора (14);

50. счита, че компетентните местни и регионални власти имат ключова позиция, по-специално за дейностите за насърчаване на спазването, които включват сътрудничество с регулирания сектор и информиране на гражданите относно неспазване и резултатите от основните извършени проверки;

51. призовава държавите членки, регионалните и местните органи да предприемат съответни мерки за принудително спазване и да прилагат пропорционални и разубеждаващи санкции за нарушения на законодателството на ЕС в областта на околната среда и след това да прилагат Директива 2008/99/ЕО относно престъпленията спрямо околната среда;

52. настойчиво призовава като допълваща мярка Европейската комисия и държавите членки да продължат да укрепват ролята на Мрежата на ЕС за изпълнение и прилагане на законодателството по околна среда (IMPEL), включително по-специално гарантирането на адекватна дългосрочна финансова подкрепа за IMPEL, увеличаването на степента на системно използване на IMPEL с цел партньорски проверки (15) във всички ключови области на законодателството в областта на околната среда; засилване на нейното сътрудничество с други европейски мрежи, които работят за гарантирането на съответствие и по-нататъшното развиване на националните мрежи IMPEL, в рамките на които експерти от местните и регионалните власти обменят най-добри практики;

53. подкрепя призива на Европейския парламент (16) към Европейската комисия да насърчава изграждането на капацитет на мрежи от съдии и прокурори, специализирани и в престъпления спрямо околната среда;

54. отправя искане към Европейската комисия да обмисли по възможност как в евентуалната си нова инициатива за осигуряване на съответствието да отговори на предходния призив на КР за необходимостта да се възобнови отново работата по Директивата относно достъпа до правосъдие по въпроси, свързани с околната среда, която е подкрепена и от Европейския парламент, както и за общи критерии за обработка на жалби на национално равнище (17);

55. припомня, че структурните фондове на ЕС имат конкретна тематична цел за подобряване на капацитета на местните и регионалните власти и следователно трябва да бъдат заделени достатъчно средства от ЕС за тази цел.

Г. По-нататъшни действия за подобряване на прилагането на законодателството на ЕС в областта на околната среда

Действия от страна на Европейската комисия и ЕС

56. с цел по-нататъшно прилагане на 7-ата програма за действие за околната среда и нейната приоритетна цел 4 относно подобряването на изпълнението, както и за последващи действия във връзка с препоръки от предходни становища на КР относно подобряване на прилагането на законодателството на ЕС в областта на околната среда, КР настоятелно приканва Европейската комисия и ЕС (18): а) да приемат ефективни политики за намаляване на емисиите при източника, които да позволяват допълнително хармонизиране на равнищата на амбициите и сроковете на законодателството на ЕС, свързано с политиката за намаляване на емисиите при източника или с продукта, с тези на законодателството на ЕС относно стандартите за качество на околната среда или екологичните цели, за да се подпомогнат по-добре компетентните местни и регионални власти за постигане на пределно допустимите стойности на ЕС, да идентифицират трансграничните въпроси, които надхвърлят пряката отговорност на тези власти, както и да се разширят възможностите за възстановяване на разходите в законодателството на ЕС в областта на околната среда за компетентните местни и регионални власти; б) допълнително да насърчават, да подкрепят финансово и когато е целесъобразно, да разширяват и укрепват твърде разнообразните съществуващи инициативи за подкрепа на иновациите и най-добрите практики в големите градове, при условие че се избягва дублиране на усилията, и да стимулират големите градове да демонстрират водещата си роля, по-специално чрез по-нататъшно развитие на наградата „Европейска зелена столица“ и новата награда „Европейско зелено листо“ за по-малките градове; в) да изискват и занапред изготвянето на задължителен анализ на териториалното въздействие и въздействието върху конкурентоспособността на регионално и местно равнище в оценките на въздействието при изготвянето или преразглеждането на законодателството на ЕС и да насърчават допълнително участието на местните и регионалните власти и на местните бизнес общности в широките обществени консултации на Европейската комисия на подготвителните етапи на законодателния процес и в прилагането на законодателството; г) като част от текущата работа за регулаторна пригодност да извършват оценки на териториалното въздействие и на въздействието, свързано с конкурентоспособността, върху правото на ЕС в областта на околната среда и обвързващите цели;

57. отправя искане към Европейската комисия да създаде европейска експертна група на Европейската комисия, състояща се от представители на държавите членки, на местните и регионалните власти и на основните заинтересовани страни, която да предоставя съвети относно подобряването на качеството и съгласуваността на правото на ЕС в областта на околната среда и неговото прилагане или да включи тази задача в мандата на съществуващите европейски експертни групи на Комисията с подобен състав; КР предлага да се включи в работата на тази група;

Действия на държавите членки, регионалните и местните власти

58. КР настоятелно призовава: а) държавите членки да си сътрудничат по-тясно с изпълнителната администрация, която вече е на етап на развитие на политиката и в процеса на транспониране и прилагане, например в рамките на екипите, занимаващи се с междуправителствени досиета, съставени от експерти от всички управленски равнища на дадена държава членка; б) местните и регионалните власти да определят местни/регионални екологични цели и стратегии или да възприемат екологични цели в наличните (интегрирани) стратегии за устойчиво развитие, подкрепени от политическа воля; в) държавите членки, с подкрепата на Европейската комисия, да предприемат по-нататъшни стъпки към по-тясна интеграция на съответните части от законодателството на ЕС за околната среда чрез въвеждане на интегрирани екологични разрешителни; г) националните и регионалните министерства и агенции по околната среда, с участието на представители на местните и регионалните власти, да разработят насоки, включително контролни листове за процедури; д) държавите членки да транспонират правото на ЕС за околната среда по своевременен, точен и ефективен начин; е) държавите членки, регионалните и местните власти постепенно да премахнат вредните за околната среда субсидии и да използват в по-голяма степен пазарни инструменти и данъчни реформи, по-благоприятни за околната среда;

Укрепване на сътрудничеството на КР с Европейската комисия, Европейския парламент и Съвета относно подобряването на прилагането и контрола на законодателството на ЕС за околната среда

59. приветства новия акцент, поставен от съзаконодателите върху подобряване на прилагането на законодателството на ЕС за околната среда и неговия контрол (19);

60. призовава Европейския парламент и Съвета да проучат съвместно с КР по какъв начин КР в консултативната си функция може да допринесе с опита на местните и регионалните власти към провеждания от тях индивидуален контрол;

61. подчертава опита, натрупан със съвместната техническа платформа на КР/ЕК за сътрудничество в областта на околната среда, която предоставя форум за насърчаване на диалога относно местните и регионалните проблеми и решения в прилагането на законодателството на ЕС за околната среда;

62. подчертава, че платформата получи признание и стабилно и дългосрочно основание от Съвета и Европейския парламент в 7-ата ПДОС, в която се потвърждава, че платформата „ще улесни диалога и събирането и обединяването на информация с цел подобряване на прилагането на законодателството на местно равнище“;

63. има за цел да допринесе за по-нататъшното развитие на техническата платформа, и предлага на Европейската комисия да проучи съвместно с Европейския парламент и Съвета, доколко заседанията на техническата платформа биха могли да бъдат обвързани с дебата на Европейския парламент и обсъжданията в Съвета относно по-доброто прилагане на законодателството в областта на околната среда и неговия контрол;

64. оценява факта, че през последните години в областта на политиката на ЕС за околната среда Европейската комисия възприе инициативен подход, като търси мнението на КР на ранен етап от изготвянето на политиката чрез искания за прогнозни становища, както е предвидено в споразумението за сътрудничество, подписано от двете институции (20). КР предлага да се проучи съвместно дали в рамките на всяко прогнозно становище може да се организира по-редовно едно заседание на Техническата платформа.

65. призовава Европейската комисия да привлече Комитета на регионите за тясно сътрудничество във всички бъдещи инициативи, насочени към подобряване на прилагането на законодателството и управлението в областта на околната среда, като инициативата за Преглед на прилагането в областта на околната среда (21).

Брюксел, 7 април 2016 г. Председател на Европейския комитет на регионите Markku MARKKULA

(1) COM(2015) 215 final.

(2) CDR593-2013_00_00_TRA_AC, CDR 1119-2012, CdR 164/2010 fin.

(3) Резолюция на Европейския парламент от 12 март 2013 г. (2012/2104 (INI).

(4) Резолюция на Европейския парламент от 12 март 2013 г. (2012/2104 (INI).

(5) MiW – Make it Work Project 10/2015: Discussion Paper for Joint Commission & Make it Work Workshop on Monitoring and Reporting (проект „Да направим така, че да работи добре“ 10/2015: документ за обсъждане от съвместната комисия и семинар за мониторинг и докладване „Да направим така, че да работи добре“), Брюксел, 19—20 ноември 2015 г., http://www.ieep.eu/assets/1857/Discussion_paper_for_Workshop_on_Reporting_13-10-15.pdf, обществена консултация на Европейската комисия на тема „Рационализиране на задълженията за мониторинг и докладване в политиката в областта на околната среда“, http://ec.europa.eu/environment/consultations/reporting_en.htm

(6) Проект „Да направим така, че да работи добре“ 10/2015.

(7) Преглед на съществуващите таблици: http://ec.europa.eu/environment/legal/reporting/products_en.htm

(8) CDR1119-2012_00_00_TRA_AC.

(9) CDR1119-2012_00_00_TRA_AC.

(10) CDR1119-2012_00_00_TRA_AC, CdR 163/2011 fin.

(11) Вж. и COR-2014-05514-00-00-AC, COR-2015-02646.

(12) Технически доклад № 17/2014 на ЕАОС, Доклад от обществено допитване относно INSPIRE: http://inspire.ec.europa.eu/reports/consultations/INSPIRE_Public_Consultation_Report_final.pdf

(13) http://www.ieep.eu/work-areas/environmental-governance/better-regulation/make-it-work/

(14) CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(15) CDR1119-2012_00_00_TRA_AC, CdR 164/2010 fin.

(16) Резолюция на Европейския парламент от 12 март 2013 г. (2012/2104 (INI).

(17) CDR1119-2012_00_00_TRA_AC, CdR 164/2010 fin, Резолюция на Европейския парламент от 12 март 2013 г. (2012/2104 (INI).

(18) COR-2015-04129, CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(19) Изказване на г-н Ла Вия, председател на комисията ENVI, на 3 март 2015 г. в комисията ENVE на КР; Генерален секретариат на Съвета, 9 октомври 2015 г.„Екологизиране на европейския семестър: вредните за околната среда субсидии и прилагане на законодателството в областта на околната среда“ – обмен на мнения. Информационен документ от председателството http://data.consilium.europa.eu/doc/document/ST-12790-2015-REV-1/bg/pdf

(20) CdR 164/2010.

(21) http://ec.europa.eu/smart-regulation/roadmaps/docs/2016_env_088_environmental_implementation_review_en.pdf